CELEX: 32005R0394
Language: et
Date: 2005-03-08 00:00:00
Title: Komisjoni määrus (EÜ) nr 394/2005, 8. märts 2005, millega muudetakse määrust (EÜ) nr 795/2004, millega kehtestatakse nõukogu määruses (EÜ) nr 1782/2003 (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks) sätestatud ühtse otsemaksete kava üksikasjalikud rakenduseeskirjad, ning sätestatakse erand määrusest (EÜ) nr 1782/2003

10.3.2005   
            
            
               ET
            
            
               Euroopa Liidu Teataja
            
            
               L 63/17
            
         
      KOMISJONI MÄÄRUS (EÜ) nr 394/2005,
   8. märts 2005,
   millega muudetakse määrust (EÜ) nr 795/2004, millega kehtestatakse nõukogu määruses (EÜ) nr 1782/2003 (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks) sätestatud ühtse otsemaksete kava üksikasjalikud rakenduseeskirjad, ning sätestatakse erand määrusest (EÜ) nr 1782/2003
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse nõukogu 29. septembri 2003. aasta määrust (EÜ) nr 1782/2003, millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks ning muudetakse määruseid (EMÜ) nr 2019/93, (EÜ) nr 1452/2001, (EÜ) nr 1453/2001, (EÜ) nr 1454/2001, (EÜ) nr 1868/94, (EÜ) nr 1251/1999, (EÜ) nr 1254/1999, (EÜ) nr 1673/2000, (EMÜ) nr 2358/71 ja (EÜ) nr 2529/2001, (1) eriti selle artikli 145 punkte c, d ja q,
   ning arvestades järgmist:
   
               (1)
            
            
               Komisjoni määrusega (EÜ) nr 795/2004 (2) on kehtestatud alates 2005. aastast kohaldatava ühtse otsemaksete kava rakenduseeskirjad. Kava halduslik ja tegevuslik rakendamine, mis on riiklikul tasandil sellel alusel alanud, on näidanud, et on vaja kehtestada veelgi üksikasjalikumad eeskirjad kava mõnede aspektide jaoks ning selgitada ja kohandada kehtivate eeskirjade teatavaid aspekte.
            
         
               (2)
            
            
               Eelkõige on asjakohane täpsustada mitmeaastaste kultuuride määratluse kohaldamist seoses tootmisest kõrvaldatud põllumaa abikõlblikkuse tingimustega ning seoses määruse (EÜ) nr 1782/2003 artiklis 88 osutatud energeetiliste põllukultuuride toetuskavaga.
            
         
               (3)
            
            
               Halduslikel põhjustel, selleks et piirata toetuseõiguste tükeldumist vajaliku määrani, on määruse (EÜ) nr 795/2004 artikli 3 lõikes 4 sätestatud, et enne olemasoleva õiguse jaotamist peavad kõik olemasolevad osad olema ära kasutatud. On asjakohane täpsustada, et see säte peaks viitama samalaadilise õiguse olemasolevatele osadele, näiteks tavapärased õigused, maa tootmisest kõrvaldamise õigused, määruse (EÜ) nr 1782/2003 artikli 60 kohaselt saadud loaga kaasnevad õigused.
            
         
               (4)
            
            
               Vastavalt määruse (EÜ) nr 795/2004 artikli 7 lõikele 6 ei tohi põllumajandustootjad, kes rentisid või müüsid hektareid, saada kasu kõnealuses artiklis sätestatud mehhanismist. Kuivõrd samaväärse arvu hektarite ostmine ja müümine või rentimine ei ohusta kõnealuse mehhanismi eesmärki, tuleks sätestada, et mehhanismi kohaldatakse ka kõnealustel juhtudel.
            
         
               (5)
            
            
               Määruse (EÜ) nr 795/2004 artiklis 10 on sätestatud, et erijuhtudel tagastatakse osa võrdlussummast riigi varudesse. Halduslikel põhjustel on asjakohane lubada liikmesriikidel kohaldada niisugust vähendamist kindlaksmääratava ülemmäära ületamisel.
            
         
               (6)
            
            
               Määruse (EÜ) nr 795/2004 artikli 21 lõikes 4 võrdsustatakse rentimine maa omandamisega investeerimise eesmärgil. Rentimise vormis tehtud investeeringuid tootmisvõimsusse tuleks samuti arvesse võtta.
            
         
               (7)
            
            
               Määruse (EÜ) nr 795/2004 artikli 22 lõike 2 eesmärk on võtta arvesse selliste põllumajandustootjate juhtumeid, kes on eriolukorras tulenevalt asjaolust, et nad on ostnud maad, mis oli võrdlusperioodil välja renditud. On asjakohane täpsustada sätte kohaldamisala, määratledes renditingimuse, mida tuleb arvesse võtta.
            
         
               (8)
            
            
               Määruse (EÜ) nr 1782/2003 artikli 46 lõike 2 teises lõigus on sätestatud, et välja arvatud vääramatu jõu juhtudel või erandlikel asjaoludel, võib põllumajandustootja anda üle oma toetusõigused ilma maata ainult pärast seda, kui ta on kõnealuse määruse artiklis 44 määratletud tähenduses kasutanud vähemalt 80 % oma toetusõigustest vähemalt ühe kalendriaasta jooksul või kui ta on loovutanud vabatahtlikult riigi varudesse kõik toetusõigused, mida ta ei ole ühtse otsemaksete kava esimesel kohaldamisaastal kasutanud. On asjakohane täpsustada selle sätte kohaldamistingimused.
            
         
               (9)
            
            
               Seepärast tuleks määrust (EÜ) nr 795/2004 vastavalt muuta.
            
         
               (10)
            
            
               Alates 1. jaanuarist 2006 võivad liikmesriigid määruse (EÜ) nr 1782/2003 (muudetud määrusega (EÜ) nr 864/2004 (3)) artikli 51 alusel lubada toetust saavatel hektaritel kasvatada järelkultuure kõige rohkem kolm kuud alates iga aasta 15. augustist. Võttes arvesse, et kuni 31. detsembrini 2004 on selline tava kooskõlas otsetoetuste kehtivate eeskirjadega ning et põllumajandustootjatele saab selleks uuesti luba anda alates 1. jaanuarist 2006, võib selle tava katkestamine üheks aastaks põhjustada tavaga harjunud põllumajandustootjatele raskeid majanduslikke probleeme ning samuti tekitada praktilisi ja konkreetseid probleeme maa abikõlblikkuse osas. Seepärast on vajalik ja nõuetekohane sätestada selle võimaluse kohaldamine 2005. aastal erandina määrusest (EÜ) nr 1782/2003, et tagada meetme järjepidevus ja võimaldada nendes liikmesriikides, kus selline otsus tehakse, teha põllumajandustootjatel otsus külvamise üle õigel ajal.
            
         
               (11)
            
            
               Kuna ühtset otsemaksete kava kohaldatakse alates 1. jaanuarist 2005, on asjakohane käesolevat määrust kohaldada tagasiulatuvalt samast kuupäevast.
            
         
               (12)
            
            
               Käesolevas määruses sätestatud meetmed on kooskõlas otsetoetuste korralduskomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EÜ) nr 795/2004 muudetakse järgmiselt.
   
               1)
            
            
               Artikli 2 punktid c ja d asendatakse järgmisega:
               
                           “c)
                        
                        
                           
                              püsikultuurid – külvikorravälised kultuurid, välja arvatud püsikarjamaa, mis võtavad maa enda alla vähemalt viieks aastaks ja annavad korduvat saaki, sealhulgas puukoolid, nagu on määratletud komisjoni otsuse 2000/115/EÜ, (4) I lisa punktis G/5, välja arvatud mitmeaastased kultuurid ja nende mitmeaastaste kultuuride puukoolid.
                           Määruse (EÜ) nr 1782/2003 artikli 54 lõike 2 kohaldamisel ja juhul, kui on tegemist aladega, mille kohta on esitatud ka kõnealuse määruse artiklis 88 sätestatud energeetiliste põllukultuuride toetuse taotlus, loetakse lühikese raieringiga madalmets (CN-kood ex 0602 90 41), Miscanthus sinensis (CN-kood ex 0602 90 51), Phalaris arundinacea (päideroog) (CN-kood ex 1214 90 90) mitmeaastasteks kultuurideks. Siiski käsitatakse määruse (EÜ) nr 1782/2003 artikli 44 lõike 2 kohaldamisel toetuse saamise tingimustele vastavatena hektareid:
                           
                                       —
                                    
                                    
                                       millel kasvatati kõnealuseid põllukultuure ajavahemikus 30. aprillist 2004 kuni 10. märtsini 2005,
                                    
                                 
                                       —
                                    
                                    
                                       millel kasvatati kõnealuseid põllukultuure enne 30. aprilli 2004 ning mis renditi või omandati ajavahemikus 30. aprill 2004 kuni 10. märts 2005, pidades silmas ühtse otsemaksete kava kohaldamist.
                                    
                                 
                     
                           d)
                        
                        
                           
                              mitmeaastased kultuurid – järgmised põllukultuurid:
                           
                                       CN-kood
                                    
                                    
                                        
                                    
                                 
                                       0709 10 00
                                    
                                    
                                       Artišokid
                                    
                                 
                                       0709 20 00
                                    
                                    
                                       Spargel
                                    
                                 
                                       0709 90 90
                                    
                                    
                                       Rabarber
                                    
                                 
                                       0810 20
                                    
                                    
                                       Vaarikad, murakad, mooruspuumarjad ja logani murakad
                                    
                                 
                                       0810 30
                                    
                                    
                                       Mustad, valged ja punased sõstrad ning tikrid
                                    
                                 
                                       0810 40
                                    
                                    
                                       Jõhvikad, mustikad ja muud marjad perekonnast Vaccinium”
                                    
                                 
                     
         
               2)
            
            
               Artikli 3 lõige 4 asendatakse järgmisega:
               “4.   Lõikeid 2 ja 3 kohaldatakse ainult siis, kui põllumajandustootja peab endiselt deklareerima või üle andma toetuseõiguse või toetuseõiguse osa koos hektari murdosaga pärast seda, kui ta on deklareerinud või andnud üle kehtivad samalaadsed toetuseõigused või toetuseõiguste osad.”
            
         
               3)
            
            
               Artikli 7 lõige 6 asendatakse järgmisega:
               “6.   Lõigete 1, 2, 3 ja 4 kohaldamisel tuleb müümise või rentimise teel üle antud hektarid, mida ei ole asendatud vastava arvu hektaritega, arvestada põllumajandustootja deklareeritavate hektarite hulka.”
            
         
               4)
            
            
               Artiklile 10 lisatakse lõige 6:
               “6.   Liikmesriigid võivad kindlaks määrata ülemmäära, mille ületamisel kohaldatakse lõiget 1.”
            
         
               5)
            
            
               Artikli 21 lõige 4 asendatakse järgmisega:
               “4.   Hiljemalt 15. mail 2004 alustatud pikaajalist renti, mis kestab kuus aastat või kauem, käsitletakse maa ostuna või investeeringuna tootmisvõimsusesse lõike 1 kohaldamisel.”
            
         
               6)
            
            
               Artikli 22 lõikele 2 lisatakse järgmine lõik:
               “Käesoleva lõike kohaldamisel tähendab “renditud maa” maad, mis oli ostmise ajal või pärast seda hõlmatud rendilepinguga, mida ei ole uuendatud, välja arvatud juhul, kui uuendamine oli tingitud juriidilisest kohustusest.”
            
         
               7)
            
            
               Artiklile 25 lisatakse järgmine lõige:
               “4.   Määruse (EÜ) nr 1782/2003 artikli 46 lõike 2 teise lõigu kohaldamisel arvutatakse põllumajandustootja kasutatud toetuseõiguse protsent ühtse otsemaksete kava kohaldamise esimesel aastal talle eraldatud toetuseõiguste arvu põhjal, välja arvatud koos maaga müüdud toetuseõigused, ning see tuleb ära kasutada ühe kalendriaasta jooksul.”
            
         
               8)
            
            
               Artikkel 47 asendatakse järgmisega:
               “Artikkel 47
               Ülemmäärade ületamine
               Kui määruse (EÜ) nr 1782/2003 artiklites 66–71 sätestatud iga toetuskava alusel makstavate summade kogusumma ületab kõnealuse määruse artikli 64 lõike 2 alusel kinnitatud ülemmäära, vähendatakse asjaomasel aastal makstavat summat proportsionaalselt.”
            
         Artikkel 2
   Erandina määruse (EÜ) nr 1782/2003 artiklist 51 võivad liikmesriigid otsustada 2005. aastal kohaldada kõnealuse määruse (muudetud määrusega (EÜ) nr 864/2004) artikli 51 punkti b teist lõiku.
   Artikkel 3
   Käesolev määrus jõustub Euroopa Liidu Teatajas avaldamise päeval.
   Määrust kohaldatakse alates 1. jaanuarist 2005.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 8. märts 2005
      
         
            Komisjoni nimel
         
         
            komisjoni liige
         
         Mariann FISCHER BOEL
         
      
   
   
      (1)  ELT L 270, 21.10.2003, lk 1. Määrust on viimati muudetud määrusega (EÜ) nr 118/2005 (ELT L 24, 27.1.2005, lk 15).
   
      (2)  ELT L 141, 30.4.2004, lk 1. Määrust on muudetud määrusega (EÜ) nr 1974/2004 (ELT L 345, 20.11.2004, lk 85).
   
      (3)  ELT L 161, 30.4.2004, lk 48.
   
      (4)  EÜT L 38, 12.2.2000, lk 1.